钦定古今图书集成/理学汇编/文学典/第167卷 > 《徐师曾文体明辩》 > 《进撰江西韦大夫遗爱碑文表》前人
## 钦定古今图书集成/理学汇编/文学典/第167卷 > 《徐师曾文体明辩》 > 《进撰江西韦大夫遗爱碑文表》前人

臣某言：“奉某月日敕牒，令撰《故江西观察使韦丹遗
爱碑》文。”臣官卑人微，素无文学，恩生望外，事出非常。
承命震惊，以荣为惧。伏以洪为州府，逾于千载，言念
疲羸，常患水火。风俗如此，改革无因。韦丹爱朝廷分
忧，为百姓去弊，不践旧迹，特建宏谋。凡三年苦心，去
千岁大患。兼之灌溉种莳，丰其衣食。渤海、颍川之理，
召父杜母之恩，校之于丹，未足为比。伏惟皇帝陛下
陟降顺帝，施设如神，纳谏若转丸，去恶如反掌。是以
兵刑措寝，年糓丰登，而犹念切疲人，及于循吏，缅韦
丹已效之绩，慰江西去思之心，特与彰扬，创为碑纪。
是宜使内署学士，西掖词臣，振发雄文，流传后代。至
于臣者，最为鄙芜。明命忽临，牢让无路，俯仰惭惧，神
魂惊飞。臣不敢深引古文，广征朴学，但首叙元和中
兴得人之盛，次述韦丹在任为理之功。事必直书，词
无华饰。所冀通衢一建，百姓皆观，事𪟝彰明，人人晓
会。但率诚朴，不近文章。受曲被之恩私，如生羽翼；报
非次之披擢，宜裂肝肠。无任感激恳悃血诚之至。其
碑文本谨随状封进以闻。